CELEX: 
Language: sk
Date: 2019-03-12 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie (EÚ) č. 389/2013, pokiaľ ide o technické vykonávanie druhého záväzného obdobia Kjótskeho protokolu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Register Únie bol zriadený nariadením Komisie (EÚ) č. 389/2013
                  1
                (ďalej len „nariadenie o registri“). Treba ho prispôsobiť novému právnemu kontextu stanovenému pre štvrté obdobie obchodovania v systéme obchodovania s emisnými kvótami skleníkových plynov v EÚ (EU ETS) (2021 – 2030). Nariadením (EÚ) 2017/2392
                  2
                a smernicou (EÚ) 2018/410
                  3
                sa zmenila smernica o ETS
                  4
               , ktorá je prvým právnym základom nariadenia o registri. Tieto zmeny treba zohľadniť v pravidlách, ktorými sa riadi register Únie. Nové nariadenie o registri bude preto prijaté ako samostatný delegovaný akt.
            
            
               Plnenie požiadaviek v rámci druhého záväzného obdobia Kjótskeho protokolu sa však bude stále riadiť ustanoveniami nariadenia (EÚ) č. 389/2013. Tieto existujúce pravidlá treba ďalej upraviť. 
            
            
               2.KONZULTÁCIE PRED PRIJATÍM AKTU
            
            
               Komisia zriadila 27. marca 2018 expertnú skupinu pre politiku v oblasti zmeny klímy. Na účely vypracovania tohto delegovaného nariadenia sa 3. apríla 2018, 18. mája 2018, 11. až 12. júna 2018 a 3. júla 2018 uskutočnili zasadnutia expertnej skupiny pre politiku v oblasti klímy.
            
            
               Dokumenty súvisiace s týmito zasadnutiami boli v súlade so spoločnou dohodou o delegovaných aktoch pripojenou k Medziinštitucionálnej dohode o lepšej tvorbe práva zasielané súčasne Európskemu parlamentu aj Rade
                  5
               . Tieto pripomienky členov expertnej skupiny boli zohľadnené pri vypracovaní návrhu delegovaného nariadenia. 
            
            
               Okrem toho sa na portáli pre lepšiu právnu reguláciu počas štyroch týždňov od 9. januára do 6. februára 2019 zhromažďovala online spätná väzba k textu delegovaného nariadenia. Počas tohto obdobia neboli predložené žiadne príspevky k tomuto návrhu znenia.
            
            
               3.PRÁVNE PRVKY DELEGOVANÉHO AKTU
            
            
               V delegovanom nariadení Komisie (EÚ) 2015/1844
                  6
                sa do nariadenia o registri zaviedli pravidlá vykonávania druhého záväzného obdobia Kjótskeho protokolu. Dané nariadenie však neobsahovalo pravidlá zúčtovania plánovaného na konci druhého záväzného obdobia s krajinami, ktoré sa nezúčastňujú na spoločnom plnení. Tieto pravidlá treba začleniť do nariadenia (EÚ) č. 389/2013, pričom ich uplatniteľnosť by sa mala spojiť s nadobudnutím platnosti dodatku z Dauhy.
            
            
               DELEGOVANÉ NARIADENIE KOMISIE (EÚ) …/…
            
            
               z 12. 3. 2019,
            
            
               ktorým sa mení nariadenie (EÚ) č. 389/2013, pokiaľ ide o technické vykonávanie druhého záväzného obdobia Kjótskeho protokolu
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES
                  7
               , a najmä na jeho článok 10 ods. 6, 
            
            
               keďže:
            
            
               (1)V článku 19 ods. 1 smernice Európskeho parlamentu a Rady 2003/87/ES
                  8
                sa vyžaduje, aby sa všetky kvóty vydané od 1. januára 2012 evidovali v registri Únie. Takýto register Únie bol pôvodne zriadený nariadením Komisie (EÚ) č. 920/2010
                  9
               .
            
         
         
            
               (2)Nariadením Komisie (EÚ) č. 389/2013
                  10
                sa zrušilo nariadenie (EÚ) č. 920/2010 s cieľom ustanoviť všeobecné požiadavky, požiadavky týkajúce sa prevádzky a údržby registra Únie na obdobie obchodovania začínajúce sa 1. januára 2013 a na nasledujúce obdobia, nezávislého protokolu transakcií stanoveného v článku 20 ods. 1 smernice 2003/87/ES a registrov ustanovených v článku 6 rozhodnutia Európskeho parlamentu a Rady č. 280/2004/ES
                  11
               .
            
            
               (3)V článku 10 ods. 1 nariadenia (EÚ) č. 525/2013 sa stanovuje povinnosť zriadiť registre na účely plnenia povinností vyplývajúcich z Kjótskeho protokolu. Fungovanie týchto registrov sa takisto riadi nariadením (EÚ) č. 389/2013.
            
            
               (4)Na Konferencii zmluvných strán Rámcového dohovoru Organizácie Spojených národov o zmene klímy slúžiacej ako stretnutie zmluvných strán Kjótskeho protokolu bol prijatý dodatok z Dauhy, v ktorom sa stanovuje druhé záväzné obdobie Kjótskeho protokolu začínajúce sa 1. januára 2013 a končiace sa 31. decembra 2020 (ďalej len „dodatok z Dauhy“). Únia schválila dodatok z Dauhy rozhodnutím Rady (EÚ) 2015/1339
                  12
               . Dodatok z Dauhy ku Kjótskemu protokolu treba implementovať v registri Únie a vo vnútroštátnych registroch Kjótskeho protokolu. Príslušné ustanovenia by sa však mali uplatňovať až od nadobudnutia platnosti dodatku z Dauhy ku Kjótskemu protokolu. 
            
            
               (5)Nórsko a Lichtenštajnsko sa zúčastňujú na systéme obchodovania s emisnými kvótami skleníkových plynov v Európskej únii, ktorý bol zriadený smernicou 2003/87/ES, ale nie sú stranami dohody o spoločnom plnení
                  13
                počas druhého záväzného obdobia Kjótskeho protokolu. Preto by sa na konci druhého záväzného obdobia mal stanoviť osobitný postup zúčtovania, ako sa stanovuje v článku 10 ods. 6 nariadenia (EÚ) č. 525/2013.
            
            
               (6)Všetky operácie vyžadované v súvislosti s tretím obdobím obchodovania v systéme obchodovania s emisnými kvótami skleníkových plynov v EÚ v rokoch 2013 až 2020 by mali byť dokončené v súlade s pravidlami stanovenými v nariadení (EÚ) č. 389/2013. Keďže smernica 2003/87/ES umožnila používanie medzinárodných kreditov vytvorených podľa Kjótskeho protokolu, uvedené nariadenie sa bude naďalej uplatňovať na uvedené operácie do 1. júla 2023, keď sa končí dodatočné obdobie na splnenie záväzkov v rámci druhého záväzného obdobia Kjótskeho protokolu. V záujme zrozumiteľnosti pravidiel, ktoré sa vzťahujú na všetky operácie týkajúce sa tretieho obdobia obchodovania v súlade so smernicou 2003/87/ES, zmenenou smernicou 2009/29/ES, na jednej strane, a pravidiel, ktoré sa vzťahujú na všetky operácie týkajúce sa štvrtého obdobia obchodovania v súlade so smernicou 2003/87/ES, zmenenou smernicou (EÚ) 2018/410, na strane druhej, bude rozsah uplatňovania tých ustanovení nariadenia (EÚ) č. 389/2013, ktoré sa naďalej uplatňujú, v prípade operácií týkajúcich sa tretieho obdobia obchodovania po nadobudnutí účinnosti tohto nariadenia obmedzený na uvedený účel,
            
            
               PRIJALA TOTO NARIADENIE:
            
            
               Článok 1
            
            
               V nariadení (EÚ) č. 389/2013 sa vkladá tento článok 73h:
            
            
               „Článok 73h
            
            
               Proces zúčtovania v prípade krajín, ktoré nie sú stranami dohody o spoločnom plnení
            
            
               1. Do šiestich mesiacov od ukončenia obdobia obchodovania 2013 – 2020 vypočíta centrálny správca zúčtovaciu hodnotu pre krajiny, ktoré nie sú stranami dohody o spoločnom plnení, odpočítaním množstva rovnajúceho sa množstvu kvót v systéme EU ETS, ktoré vyplýva zo začlenenia danej krajiny do systému EU ETS počas obdobia obchodovania 2013 – 2020, od celkového množstva všeobecných kvót odovzdaných prevádzkovateľmi, ktoré spravuje vnútroštátny správca danej krajiny počas obdobia obchodovania 2013 – 2020. 
            
            
               2. Centrálny správca oznámi výsledok výpočtu podľa odseku 1 vnútroštátnym správcom.
            
            
               3. Do piatich pracovných dní od oznámenia podľa odseku 2 centrálny správca prevedie také množstvo AAU, ktoré sa rovná zúčtovacej hodnote vypočítanej podľa odseku 1 z centrálneho zúčtovacieho účtu ETS v registri Únie na holdingový účet strany KP v registri KP každej krajiny s kladnou zúčtovacou hodnotou.
            
            
               4. Do piatich pracovných dní od oznámenia podľa odseku 2 každý správca registra KP, ktorého krajina má zápornú zúčtovaciu hodnotu, prevedie na centrálny zúčtovací účet ETS v registri Únie také množstvo AAU, ktoré sa rovná kladnému ekvivalentu zúčtovacej hodnoty vypočítanej podľa odseku 1.
            
            
               5. Pred uskutočnením prevodu uvedeného v odsekoch 3 a 4 tohto článku príslušný vnútroštátny správca alebo centrálny správca najprv prevedie počet AAU potrebný na uhradenie podielu z výnosu z prvých medzinárodných prevodov AAU v súlade s článkom 10 ods. 1 nariadenia (EÚ) č. 525/2013.
            
            
               6. Do šiestich mesiacov od ukončenia obdobia obchodovania 2013 – 2020 vypočíta centrálny správca zúčtovaciu hodnotu pre krajiny, ktoré nie sú stranami dohody o spoločnom plnení, odpočítaním množstva rovnajúceho sa množstvu overených emisií prevádzkovateľov lietadiel, ktoré sú zahrnuté v národnej inventúre podľa UNFCCC danej krajiny, od celkového množstva všeobecných kvót odovzdaných prevádzkovateľmi lietadiel, ktoré spravuje vnútroštátny správca danej krajiny počas obdobia obchodovania 2013 – 2020.
            
            
               7. Centrálny správca oznámi výsledok výpočtu podľa odseku 6 vnútroštátnym správcom.
            
            
               8. Do piatich pracovných dní od oznámenia podľa odseku 7 každý správca registra KP, ktorého krajina má kladnú zúčtovaciu hodnotu, prevedie na centrálny zúčtovací účet ETS v registri Únie také množstvo AAU, ktoré sa rovná zúčtovacej hodnote vypočítanej podľa odseku 6.
            
            
               9. Do piatich pracovných dní od oznámenia podľa odseku 7 centrálny správca prevedie také množstvo AAU, ktoré sa rovná kladnému ekvivalentu zúčtovacej hodnoty vypočítanej podľa odseku 6, z centrálneho zúčtovacieho účtu ETS v registri Únie na holdingový účet strany KP v registri KP každej krajiny so zápornou zúčtovacou hodnotou.
            
            
               10. Pred uskutočnením prevodu uvedeného v odsekoch 8 a 9 tohto článku príslušný vnútroštátny správca alebo centrálny správca najprv prevedie počet AAU potrebný na uhradenie podielu z výnosu z prvých medzinárodných prevodov AAU v súlade s článkom 10 ods. 1 nariadenia (EÚ) č. 525/2013.“
            
         
         
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa odo dňa, keď Komisia uverejní v Úradnom vestníku Európskej únie oznámenie o nadobudnutí platnosti dodatku z Dauhy ku Kjótskemu protokolu.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 12. 3. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Komisie (EÚ) č. 389/2013 z 2. mája 2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011 (Ú. v. EÚ L 122, 3.5.2013, s. 1).
               
               
                  
                     (2)
                  
                        Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).
               
               
                  
                     (3)
                  
                        Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).
               
               
                  
                     (4)
                  
                        Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).
               
               
                  
                     (5)
                  
                        Medziinštitucionálna dohoda medzi Európskym parlamentom, Radou Európskej únie a Európskou komisiou o lepšej tvorbe práva z 13. apríla 2016 (Ú. v. EÚ L 123, 12.5.2016, s. 1).
               
               
                  
                     (6)
                  
                        Delegované nariadenie Komisie (EÚ) 2015/1844 z 13. júla 2015, ktorým sa mení nariadenie (EÚ) č. 389/2013, pokiaľ ide o technické vykonávanie Kjótskeho protokolu po roku 2012 (Ú. v. EÚ L 268, 15.10.2015, s. 1).
               
               
                  
                     (7)
                  
                        Ú. v. EÚ L 165, 18.6.2013, s. 13.
               
               
                  
                     (8)
                  
                        Smernica Európskeho parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).
               
               
                  
                     (9)
                  
                        Nariadenie Komisie (EÚ) č. 920/2010 zo 7. októbra 2010 o normalizovanom a zabezpečenom systéme registrov v súlade so smernicou Európskeho parlamentu a Rady 2003/87/ES a s rozhodnutím Európskeho parlamentu a Rady č. 280/2004/ES (Ú. v. EÚ L 270, 14.10.2010, s. 1).
               
               
                  
                     (10)
                  
                        Nariadenie Komisie (EÚ) č. 389/2013 z 2. mája 2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011 (Ú. v. EÚ L 122, 3.5.2013, s. 1).
               
               
                  
                     (11)
                  
                        Nariadenie č. 280/2004/ES Európskeho parlamentu a Rady z 11. februára 2004 o mechanizme sledovania emisií skleníkových plynov v Spoločenstve a uplatňovania Kjótskeho protokolu (Ú. v. EÚ L 49, 19.2.2004, s. 1).
               
               
                  
                     (12)
                  
                        Rozhodnutie Rady (EÚ) 2015/1339 z 13. júla 2015 o uzavretí dodatku z Dauhy ku Kjótskemu protokolu k Rámcovému dohovoru Organizácie Spojených národov o zmene klímy a spoločnom plnení z neho vyplývajúcich záväzkov v mene Európskej únie (Ú. v. EÚ L 207, 4.8.2015. s. 1).
               
               
                  
                     (13)
                  
                        Rozhodnutie Rady (EÚ) 2015/1340 z 13. júla 2015 o uzavretí Dohody medzi Európskou úniou a jej členskými štátmi na jednej strane a Islandom na strane druhej o účasti Islandu na spoločnom plnení záväzkov Európskej únie, jej členských štátov a Islandu v druhom záväznom období Kjótskeho protokolu k Rámcovému dohovoru Organizácie Spojených národov o zmene klímy v mene Európskej únie (Ú. v. EÚ L 207, 4.8.2015, s. 15).